Uredba Komisije (EGS) št. 3491/80

z dne 30. decembra 1980

o spremembi Uredbe (EGS) št. 584/75 o določitvi podrobnih pravil za uporabo javnega razpisa za izvozna nadomestila za riž

KOMISIJA EVROPSKIH SKUPNOSTI JE

ob upoštevanju Pogodbe o ustanovitvi Evropske gospodarske skupnosti,

ob upoštevanju Uredbe Sveta (EGS) št. 1418/76 z dne 21. junija 1976 o skupni ureditvi trga za riž [1], kakor je bila nazadnje spremenjena z Aktom o pristopu Grčije [2],

ob upoštevanju Uredbe Sveta (EGS) št. 1431/76 z dne 21. junija 1976 o določitvi splošnih pravil za podeljevanje izvoznih nadomestil za riž in merilih za določanje zneskov takih nadomestil [3], in zlasti člena 4(2) Uredbe,

ker je Uredba Komisije (EGS) št. 584/75 [4] določila podrobna pravila za uporabo razpisnega sistema za izvozna nadomestila za riž;

ker se je izkazalo, da je zaželeno, da bi ta postopek postal bolj prožen z ukinitvijo zahteve po objavi celotne količine, za katero se lahko določi največje nadomestilo, v obvestilu o razpisu;

ker so pri sistemu tedenskih razpisov lahko vse ponudbe, predložene za nadomestilo, višje od zneska, ki bi bil lahko sprejet na podlagi meril, določenih v členih 2 in 3 Uredbe (EGS) št. 1431/76; ker se je v okviru takega razpisa izkazalo za zaželeno, da se lahko v nekaterih primerih navede višina nadomestila, ki bi bila sprejemljiva; ker se v praksi razpisi začenjajo za izvoz v določene destinacije; ker je treba v ta namen navesti podrobne podatke na dovoljenjih; ker bi bilo treba nekatere določbe glede izdaje izvoznih dovoljenj in sprostitve varščine v okviru razpisnega postopka narediti razumljivejše; ker se zato zdi bolje vnesti vse te določbe v Uredbo (EGS) št. 584/75, ne pa jih navajati v vsaki uredbi o začetku posameznega razpisa;

ker so ukrepi, predvideni s to uredbo, v skladu z mnenjem Upravljalnega odbora za žita,

SPREJELA NASLEDNJO UREDBO:

Člen 1

Uredba (EGS) št. 584/75 se spremeni:

1. Prvi pododstavek člena 1(1) se nadomesti z naslednjim:

"1. Odločitev o začetku razpisa iz člena 4(1) Uredbe (EGS) št. 1431/76 se sprejme po postopku iz člena 27 Uredbe (EGS) št. 1418/76."

2. Člen 1(2) se nadomesti z naslednjim:

"2. Začetek razpisa spremlja obvestilo o razpisu, ki ga sestavi Komisija. To obvestilo vsebuje med drugim datume za predložitev ponudb in podrobnosti o pristojnih organih držav članic, na katere je potrebno te ponudbe nasloviti. Lahko navaja tudi skupno količino, za katero se lahko določi največje izvozno nadomestilo v skladu s členom 5(1). Med objavo navedenega obvestila in prvim datumom, določenim za predložitev ponudb, mora preteči najmanj 15 dni. Obvestilo mora vsebovati tudi končni rok za predložitev ponudb."

3. Vstavi se naslednji člen:

"Člen 1a

Razpis je lahko omejen na izvoz v določene države ali cone. V tem primeru zahtevek za dovoljenje in samo dovoljenje vsebujeta v polju 13 navedbo namembnih držav ali con, navedenih v uredbi o začetku razpisa. Dovoljenje omogoča izvoz na omenjeno destinacijo."

4. Člen 5(1) se nadomesti z naslednjim:

"1. Na podlagi predloženih ponudb Komisija, po postopku iz člena 27 Uredbe (EGS) št. 1418/76, odloči, da bodisi določi največje izvozno nadomestilo, pri čemer zlasti upošteva merila, določena v členih 2 in 3 Uredbe (EGS) št. 1431/76, in/ali da ne dodeli nobenega naročila, glede na posamezni primer."

5. Člen 7 se nadomesti z naslednjim:

"Člen 7

1. Razpisna varščina se sprosti:

(a) kadar se ponudba ne sprejme;

(b) - kadar ponudnik predloži dokazilo, da je bil opravljen izvoz ob uporabi dovoljenja, izdanega v skladu s členom 8(1), in

- v okoliščinah, povsem enakih tistim, ki se uporabljajo za sprostitev varščine za izvozno dovoljenje, izdano na podlagi razpisa;

(c) kadar izvoza zaradi višje sile ni bilo mogoče opraviti.

2. Za razpisno varščino se uporabljajo določbe člena 18(4) Uredbe (EGS) št 193/75."

6. Člen 8 se nadomesti z naslednjim besedilom:

"Člen 8

1. Kadar ponudnik v predpisanem roku vloži zahtevek za izvozno dovoljenje iz člena 2(3)(b), se to izvozno dovoljenje izda za količine, za katere je bila njegova ponudba sprejeta. Predpisani roki se lahko podaljšajo v primerih višje sile.

2. Kadar se ne izpolni obveznost iz člena 2(3)(b), se razpisna varščina zaseže, razen v primerih višje sile."

Člen 2

Ta uredba začne veljati tretji dan po objavi v Uradnem listu Evropskih skupnosti.

Ta uredba je v celoti zavezujoča in se neposredno uporablja v vseh državah članicah.

V Bruslju, 30. decembra 1980

Za Komisijo

Finn Gundelach

Podpredsednik

[1] UL L 166, 25.6.1976, str. 1.

[2] UL L 291, 19.11.1979, str. 17.

[3] UL L 166, 25.6.1976, str. 36.

[4] UL L 61, 7.3.1975, str. 25.

--------------------------------------------------